RÅDETS RESOLUTION af 9. juni 1997 om udveksling af DNA-analyseresultater (97/C 193/02)

RÅDET FOR DEN EUROPÆISKE UNION -

som tager i betragtning, at udveksling af DNA-analyseresultater kan yde et væsentligt bidrag til kriminalefterforskningen,

som mener, at udveksling af DNA-analyseresultater med henblik på kriminalefterforskning bør begrænses til udveksling af oplysninger fra den ikke-kodende del af DNA-molekylet,

som understreger, at det med henblik herpå er af stor betydning, at medlemsstaterne udveksler resultaterne af deres DNA-undersøgelser med hinanden,

som tager hensyn til de initiativer, der udvikles i Den Europæiske Unions regi som led i tilskyndelses- og udvekslingsprogrammet for personer med ansvar for bekæmpelse af menneskehandel og seksuel udnyttelse af børn (»STOP«) (1),

som tager hensyn til de initiativer, der allerede er taget i andre internationale fora,

som tager i betragtning, at DNA-undersøgelser kan være forbundet med både tekniske, jurisdiske, politiske og etiske aspekter, som der bør tages behørigt hensyn til ved den videre udvikling af samarbejdsaktiviteterne,

som henviser til, at beskyttelse af personoplysninger er omhandlet i Europarådets konvention nr. 108 om beskyttelse af det enkelte menneske i forbindelse med elektronisk databehandling af personoplysninger (udfærdiget i Strasbourg den 28. januar 1981), i anbefaling (87)15 af 17. september 1987 fra Europarådets Ministerudvalg om politiets brug af personoplysninger, og i anbefaling (92)1 af 10. februar 1992 fra Europarådets Ministerudvalg om »the use of DNA-analysis within the framework of the criminal justice system«,

som fastslår, at det er en forudsætning for en hensigtsmæssig udveksling af DNA-analyseresultater, at DNA-markørerne standardiseres,

som fastslår, at det ikke vil være muligt at komme videre med udvekslingen af DNA-analyseresultater i Den Europæiske Union, før medlemsstaternes nationale databaser fungerer, som de skal -

HAR VEDTAGET FØLGENDE RESOLUTION:

I. OPRETTELSE AF NATIONALE DNA-DATABASER

1. Medlemsstaterne opfordres til at overveje at oprette nationale DNA-databaser.

2. Med henblik på udveksling af DNA-analyseresultater mellem medlemsstaterne opfordres de til at opbygge deres databaser efter fælles standarder, således at de er kompatible. Der skal kun kunne udveksles oplysninger fra den ikke-kodende del af DNA-molekylet, som ikke formodes at indeholde informationer om specifikke arveanlæg.

3. Medlemsstaterne bør ved indførelsen af edb-systemet til DNA-analyseresultaterne tage hensyn til resultaterne af de undersøgelser, som Interpols DNA-arbejdsgruppe foretager.

II. STANDARDISERING AF DNA-TEKNIKKER

1. Valget af den standard, der skal anvendes, foretages på grundlag af undersøgelser.

2. Med henblik på udveksling af DNA-analyseresultater på europæisk plan opfordres medlemsstaterne til så vidt muligt at basere DNA-analyseresultaterne på identiske DNA-markører.

III. RETLIGE GARANTIER

1. Hver medlemsstat kan frit bestemme, på hvilke betingelser og i forbindelse med hvilke forbrydelser DNA-analyseresultater må lagres i en national database.

2. Udtagning af DNA-materiale med henblik på lagring af DNA-analyseresultater skal ske på en sådan måde, at beskyttelse af den pågældende persons fysiske integritet sikres.

3. De nationale bestemmelser om personoplysninger skal være i overensstemmelse med Europarådets konvention nr. 108. Der bør i givet fald tages hensyn til anbefaling (87)15 og (92)1 fra Europarådets Ministerudvalg.

IV. UDVEKSLING AF DNA-ANALYSERESULTATER PÅ EUROPÆISK PLAN

1. Rådet gør stærkt gældende, at der bør foretages yderligere undersøgelser vedrørende et system til udveksling af informationer. Det kunne i denne forbindelse overvejes at indføre et net af kompatible nationale DNA-databaser. Systemet skal yde de fornødne garantier med hensyn til sikkerhed og beskyttelse af personoplysninger.

2. Informationsudvekslingen bør begrænses til DNA-analyseresultater, som ved en sammenligning kan afsløre, om en person forekommer i en database, og om en person kan sættes i forbindelse med spor, der stammer fra en bestemt forbrydelse.

3. Oprettelsen af en europæisk DNA-database bør betragtes som næste skridt på vejen, når betingelserne for udveksling af DNA-analyseresultater er tilvejebragt.

4. Det vil blive overvejet, om Europol kan spille en hensigtsmæssig rolle i den sammenhæng.

V. AFSLUTTENDE BESTEMMELSER

Rådet henstiller, at formandskabet senest ét år efter vedtagelsen af denne resolution forelægger konkrete udtalelser med henblik på gennemførelsen af denne resolution.

(1) Fælles aktion af 29. november 1996 (EFT nr. L 322 af 12. 12. 1996, s. 7).